Kuntien valtionosuusjärjestelmän uudistamisen asiantuntija- ja laskentaryhmä

Aika Maanantaina 19.11.2012 klo 13:00 – 15:00

Paikka Valtiovarainministeriö, Vuorikatu 20 A, kh. Miekka & Leijona

Osallistujat Läsnä Estynyt

Selvitysmies Arno Miettinen, VM, puheenjohtaja X

Neuvotteleva virkamies Markku Nissinen, VM X

Neuvotteleva virkamies Arto Salmela, VM X

Lainsäädäntöneuvos Marja Isomäki, VM X

Hallitusneuvos Arto Luhtala, VM X

Budjettineuvos Jouko Narikka, VM X

Neuvotteleva virkamies Merja Taipalus, VM X

Neuvotteleva virkamies Tanja Rantanen, VM X

Johtaja Matti Väisänen, OKM (alk. klo 13.40) X

Finanssineuvos Raimo Jämsén, STM X

Kehittämispäällikkö Sanna Lehtonen, Kuntaliitto X

Ylitarkastaja Ville Salonen, VM, sihteeri X

1. Kokouksen avaus ja esityslistan hyväksyminen

Puheenjohtaja Arno Miettinen avasi kokouksen ja toivotti läsnäolijat tervetulleiksi. Hyväksyttiin kokouksen esityslista.

2 Edellisen kokouksen muistio

Hyväksyttiin muistio.

3 Opetustoimeen liittyvät valtionosuusasiat

Koska opetusministeriön edustaja ei ollut paikalla asian käsittelyvaiheessa, päätettiin, että jatketaan käsittelyä seuraavissa kokouksissa. Sanna Lehtonen totesi kuitenkin 2. asteen koulutuksen siirtoa koskevan jaetun muistion olevan luonteeltaan keskustelun pohjamuistio, ei siis vielä Kuntaliiton virallinen kanta.

Opetusministeriön edustaja Matti Väisänen saapui paikalle klo 13.40 ja kertoi, että opetusministeriö laatii asiasta oman muistion ja kutsuu myöhemmin koolle palaverin, jossa ovat kutsuttuina okm:n lisäksi Kuntaliiton, vm:n ja Tampereen yliopiston edustajat.

4 Valtionosuusuudistukseen liittyvät selvitykset; tilannekatsaus

*Uudet ikäryhmäpainot; VATT+THL:*

Ville Salonen esitteli VATT:n (12.10.2012) muistion pohjalta uudet ikäryhmäpainot, jotka on tarkistettu kuntien tehtävämuutosten vaikutuksilla (yht. 133 milj. euroa vanhusikäluokkiin). Tarkistetuilla ikäpainoilla on edelleen suurehkoja kuntakohtaisia muutosvaikutuksia. Käytiin keskustelua, jossa esille nousi mm. painopisteen mahdollinen muuttaminen ikäryhmistä sairastavuuteen. Painotuksen muuttaminen sairastavuuteen olisi perusteltua siten, että kuntien kustannuksista keskimäärin yli puolet aiheutuu sosiaali- ja terveydenhuollosta ja siinä erityisesti erikoissairaanhoidosta. Lisäksi sairastavuuden painottaminen nykyistä enemmän kohtuullistaisi uusista ikäryhmäpainoista aiheutuvia kuntakohtaisia muutoksia. Asian käsittelyä jatketaan seuraavissa kokouksissa.

Puheenjohtaja kertoi, että VM on toimeksiantamassa THL:lle selvityksen ikäryhmäpainoista uusilla tiedoilla (vuoden 2011 tiedot), jonka tulokset valmistunevat syksyllä 2013.

*Syrjäisyys:*

VM:n edustajat kertoivat, että he järjestävät asiaa koskevan palaverin 27.11.2012, johon kutsutaan VM/KAO:n edustajien lisäksi VATT:n ja Tilastokeskuksen edustajat.

5 Muiden valtionosuuskriteereiden uudistaminen

* Verotuloihin perustuva valtionosuuksien tasaus

VM.n edustajat kertoivat, että tasausjärjestelmään on mahdollista sisällyttää kannustinelementti ns. vajaan tasauksen kautta. Siinä esimeriksi tasausraja voisi olla 100 prosenttia, mutta kunnan laskennallisen verotulon ja tasausrajan erotus korvattaisiin vajaana (esim. 85 %), jolloin kunta hyötyy verotettavan tulon lisäyksestä. Nykyjärjestelmässä tasausrajan alapuolella olevat kunnat eivät hyödy verotettavan tulon kasvusta. Ehdotusta pidettiin yleisesti ottaen hyvänä, mutta asian käsittelyä jatketaan seuraavissa kokouksissa.

* Muut kriteerit

Muita kriteereitä ei käyty yksityiskohtaisesti läpi, mutta todettiin, että yleisperiaatteena on laskennan yksinkertaisuus; valtionosuus = kerroin \* as.luku \* hinta. Lisäksi näin poistetaan kuntaliitosten esteitä, kun porrastustekijöistä luovutaan.

6 Muut asiat ja seuraavat kokoukset

Puheenjohtaja vahvisti, että väliraporttia ei laadita, vaan tammi-helmikuussa esitellään alustavia linjauksia.

Seuraavan kokouksen ajankohta ilmoitetaan myöhemmin.

7 Kokouksen päättäminen

Puheenjohtaja päätti kokouksen klo 15.00.

sihteeri Ville Salonen

JAKELU Jäsenet ja varajäsenet

TIEDOKSI Ylijohtaja Päivi Laajala, VM

Johdon sihteeri Anu Martikainen, VM

Osastosihteeri Aija Sormunen, VM